มันนี่ทูเดย์
ธปท.ออกพันธบัตรดูดสภาพคล่อง
16 พ.ค. 2556

ธปท.ออกพันธบัตรดูดสภาพคล่อง
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ออกประกาศกำหนดแผนการออกพันธบัตร ธปท. อายุไม่เกิน 15 วัน ในเดือน พ.ค.นี้ โดย ธปท.จะออกพันธบัตร ธปท. รุ่น พ.20/14/56 วงเงิน 3 หมื่นล้านบาท อายุ 14 วัน เปิดประมูลวันที่ 17 พ.ค. โดยกำหนดวันชำระเงินเป็นวันที่ 21 พ.ค. และครบกำหนดวันที่ 4 มิ.ย.นี้ 
และก่อนหน้านี้เมื่อวันที่ 8 พ.ค.ที่ผ่านมา ธปท.ก็ได้ออกประกาศกำหนดแผนการออกพันธบัตร ธปท. อายุไม่เกิน 15 วัน ในเดือนพ.ค.ไปแล้วครั้งหนึ่ง โดยออกพันธบัตร ธปท. รุ่น พ.19/14/56 วงเงิน 3 หมื่นล้านบาท อายุ 14 วัน ซึ่งเปิดประมูลไปเมื่อวันที่ 10 พ.ค.ที่ผ่านมา มีวันที่กำหนดชำระเงิน 14 พ.ค. และวันครบกำหนดคือ 28 พ.ค.ที่จะถึงนี้ 
ทั้งนี้ การออกพันธบัตร ธปท.ในระยะเวลาเพียงไม่กี่วัน มีจำนวนรวมกันถึง 6 หมื่นล้านบาท น่าจะเป็นผลมาจากสภาพคล่องในระบบมีจำนวนเพิ่มขึ้น เพราะต่างประเทศ เช่น สหรัฐ ยุโรป ญี่ปุ่น อัดฉีดเงินเข้าในระบบเพื่อกระตุ้นเศรษฐกิจ ทำให้อาจมีเงินทุนต่างชาติไหลเข้ามาลงทุนในไทยเพิ่ม ส่งผลให้ ธปท.มีภาระออกพันธบัตรดูดซับสภาพคล่องเพิ่มขึ้น
แห่ซื้อคอนโดมหาชน บสก.
นายกฤษณ์ เสสะเวช กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า บสก.ได้จัดงานจัดมหกรรมคอนโดตลอดเดือน พ.ค. 2556 โดยได้นำคอนโดมิเนียมทำเลดีกว่า 1,800 ยูนิต มาเสนอขายในราคามหาชนตั้งแต่ 1 แสน1 ล้านบาท หรือผ่อนถูกวันละ 35 บาท พร้อมทั้งจัดแคมเปญจูงใจทั้งหากซื้อเงินสดได้รับฟรีค่าธรรมเนียมการโอนกรรมสิทธิ์ และบัตรกำนัลมูลค่า 5,000 บาท และหากซื้อเงินผ่อนดอกเบี้ย 0% นาน 6 เดือน จากนั้นคิดดอกเบี้ยเอ็มแอลอาร์ โดยเปิดตัวสัปดาห์แรกมีลูกค้าสนใจซื้อแล้วกว่า 100 ยูนิต และในเดือน มิ.ย.นี้ จะจัดประมูลทรัพย์สินรอการขายที่มีมูลค่าสูงกว่า 30 ล้านบาทขึ้นไป จำนวน 12 รายการ รวมมูลค่า 2,886 ล้านบาท คาดว่าปีนี้จะเป็นปีทองของตลาดคอนโดมิเนียม